Vatikán 30. septembra (TK KBS) V tlačovom stredisku Svätej stolice bolo predstavené X. svetové stretnutie rodín, ktoré sa uskutoční v Ríme v prvých letných dňoch na budúci rok (22. - 26. júna 2022). Sláviť sa bude tentoraz novou formou, s väčším dôrazom na život rodín v miestnych cirkvách.
Svetové stretnutie rodín nebude sústredené výlučne do Ríma, ale bude prebiehať paralelne v diecézach na celom svete. Pápež František sa stretne iba s delegátmi biskupských konferencií, cirkevných hnutí a rodinných združení. Ako zdôraznil prefekt vatikánskeho Úradu pre laikov, rodinu a život kardinál Kevin Farrell, "budeme všetci spoločne v duchovnom spoločenstve, nie však na rovnakom mieste". Nový spôsob slávenia má zdôrazniť význam miestnych komunít zhromaždených okolo svojho biskupa a zároveň umožniť účasť taktiež rodinám, ktoré si z ekonomických dôvodov nemôžu dovoliť cestu do zahraničia. Bude to príležitosť reálne a dôveryhodne dosvedčiť pred svetom krásu rodinnej lásky, dodal kardinál Farrell.
Pápežova prítomnosť na stretnutí rodín
Podsekretárka Úradu pre laikov, rodinu a život, Gabriella Gambino, pripojila niektoré praktické informácie. Pastoračný kongres a festival budú prebiehať v Aule Pavla VI. a príde naň približne 2000 delegátov. Pápež František sa zúčastní na prvom dni festivalu, kde zaznie svedectvo rodín, a v sobotu 25. júna popoludní bude slúžiť na námestí sv. Petra záverečnú bohoslužbu. Načasovanie bolo zvolené tak, aby všetky rodiny mohli sledovať pápežskú omšu v televíznych prenosoch a druhý deň, v nedeľu, sa mohli zúčastniť Eucharistie vo svojej diecéze.
Vatikánsky úrad rozošle do diecéz pastoračné inštrukcie a sedem katechéz pre prípravnú fázu Svetového stretnutia rodín, spracovaných rímskou diecézou, ktoré budú onedlho k dispozícii v piatich jazykových mutáciách.
Obraz a hymna
Predstavitelia rímskej diecézy predstavili na tlačovej konferencii tiež obraz, ktorý bude symbolom stretnutia. Jeho autorom je kňaz Marko Ivan Rupnik, jezuita, umelec a teológ, riaditeľ Ateliéru umenia a architektúry Centra Aletti. Sprevádza ho motto: "Toto tajomstvo je veľké" a zachytáva svadbu v Káne Galilejskej (Jn 2, 1-11), kde Ježiš urobil svoj prvý zázrak, keď premenil vodu na víno. Na ľavej strane sú nevesta a ženích zahalení závojom, zatiaľ čo tvár sluhu nalievajúceho víno má podľa ranokresťanskej ikonografie rysy svätého Pavla, apoštola národov. Práve sv. Pavol vo svetle Zjavenia odhŕňa závoj a v liste Efezanom hovorí: "Toto tajomstvo je veľké, mám na mysli vzťah Krista a Cirkvi". (Ef 5,32).
X. svetové stretnutie rodín bude mať tiež svoju hymnu. Pod titulom "Veríme v lásku" ju skomponoval mons. Marco Frisina. Pieseň nadväzuje na tému rodinnej lásky, ktorá je ústrednou témou stretnutia, a zdôrazňuje veľké tajomstvo večnej svadby Krista Ženícha a jeho Cirkvi. Rodina, akokoľvek má svoje ťažkosti, dokáže pohnúť každým, keď svedčí o kríži ako o spáse. Úlohou rodiny je zjavovať svetu tvár Stvoriteľa, zdôraznili vo svojom príspevku členovia rodiny Scifoni, zastupujúci na tlačovej konferencii rímsku diecézu.
Kompletné texty príhovorov z tlačovej konferencie a aktuálne informácie je možné nájsť na www.rodina.kbs.sk.